Dubbelmoord: Name van vermoorde paartjie bekend | Netwerk24
Dubbelmoord: Name van vermoorde paartjie bekend
Deur André Damons 05 Mei 2018 19:30
Rosalie Bloch (85) en haar lewensmaat, Aubrey Jackson (95), is Saterdagoggend dood in hul huis in Kaapstad gevind. Foto: Facebook
Die paartjie wie se lyke Saterdagoggend in hul huis in Mowbray in Kaapstad gevind is, is vermoedelik reeds tussen Donderdag en Vrydag vermoor.
Shaun Bloch het Saterdag omstreeks 08:30 op sy ma, Rosalie Bloch (85), en haar lewensmaat, Aubrey Jackson (95), se lyke afgekom.
Volgens hom is sy ma met 'n kussing versmoor en het sy voor in die huis gelê. Jackson het in die agterste deel van die huis gelê.
Daar is by 'n venster agter die huis ingebreek, sê Bloch.
Bloch se broer is dr. Graeme Bloch, 'n onderwyskenner, wat met Cheryl Carolus, ANC-veteraan en gewese voorsitter van die Suid-Afrikaanse Lugdiens (SAL), getroud is.
ANC betoon medelye
Die ANC het sy skok en hartseer uitgespreek oor die "wrede, gevoellose en koelbloedige moord" op die "weerlose en bejaarde" Rosalie Bloch en haar lewensmaat, Aubrey Jackson.
Pule Mabe, ANC-woordvoerder, het in 'n verklaring gesê hulle veroordeel die lafhartige daad, het News24 berig.
"Dit is ontmoedigend om te verneem dat daar nog steeds mense in ons midde is wat vasbeslote is om ander mense se reg op lewe te vertrap," sê Mabe.
Hy het die ANC se medelye uitgespreek teenoor Bloch se seun, dr. Graeme Bloch; sy vrou, Cheryl Carolus, ANC-veteraan en aktivis; en die res van die Bloch-familie. – André Damons
"Ek het vanoggend (Saterdagoggend) op hul lyke afgekom toe ek by hulle gaan kuier het. Ek het 'n sleutel en was baie geskok toe ek Ma se lyk voor in die huis sien. (Jackson) het agter in die huis gelê.
"Ons is nie seker wanneer hulle vermoor is nie. Dit kan moontlik Donderdag- of Vrydagmiddag al gewees het," het Bloch gesê.
Volgens hom het die aanvallers die huis omgekrap op soek na waardevolle artikels om te steel.
Die familie is na aan mekaar en is baie hartseer oor die moorde, sê Bloch. Hy wou nie meer uitwei oor die voorval nie en het gesê die familie sal later vergader en 'n verklaring uitreik. Hulle sal ook oor begrafnisreëlings praat.
Lance Bloch, 'n bekende kliniese sielkundige van Johannesburg en nog een van die ses Bloch-broers, het onder 'n Facebook-vriend se inskrywing geantwoord: "Ons ma Rosalie Bloch en haar gemeenregtelike man van sowat 30 jaar, Aubrey Jackson. Ek voel steeds dood ("numb") en geskok."
Sers. Noloyiso Rwexana, 'n polisiewoordvoerder, sê die moorde is uitgevoer tydens 'n huisroof waarin Rosalie en Jackson vasgebind is.
Die polisie ondersoek 'n dubbele moordsaak sowel as 'n klag van huisbraak. Niemand is nog in hegtenis geneem nie.